Il-Prim Ministru Joseph Muscat sostna li l-Unjoni Ewropea m’għandhiex għażla oħra ħlief li timponi aktar sanzjonijiet fuq Russja. Dan fid-dawl tad-diżgrazzja li seħħet fl-ispazju tal-ajru tal-Ukrajna fejn mietu mal-290 passiġġier abbord l-ajruplan tal-linja tal-ajru Malesjan l-MH17. Meta kien qiegħed jiġi intervistat fuq l-istazzjon CNN illum warnofsinhar, il-Prim Ministru Joseph Muscat qal li l-mexxejja Ewropej jeħtieġ li jiddiskutu u jiddeċiedu dwar dak li seħħ fl-aħħar jiem. “Is-sitwazzjoni nemmen li hija waħda kritika u wara dak li seħħ m’hemmx għażla oħra ħlief li nżiedu l-azzjonijiet tagħna,” qal il-Prim Ministru waqt li sostna li kulħadd huwa rrabjat dwar dak li seħħ. Mistoqsi x’azzjoni tista’ tittieħed, huwa qal li f’dan il-mument il-Kummissjoni Ewropea kienet qed tistudja x’tip ta’ sanzjonijiet jistgħu jittieħdu kontra r-Russja, iżda sostna li issa huwa ż-żmien li niddeċiedu fuq dawk is-sanzjonijiet. “Aħna bħala politiċi u mexxejja ma nistgħux nkaxkru saqajna fil-konfront tar-Russja għax huwa pajjiż kbir… naħseb li diġà qegħdin tard u għalhekk hemm bżonn li tittieħed azzjoni b’mod imminenti,” qal il-Prim Ministru. Mistoqsi dwar il-kriżi tal-immigrazzjoni u x’qed jistenna mill-pajjiżi l-oħrajn Ewropej, il-Prim Ministru qal li ma jridx jifhem li l-UE kienet pronta biex tidħol għall-krizi finanzjarja xi snin ilu iżda issa ma trid tagħmel xejn dwar il-kriżi fl-immigrazzjoni. Huwa rrefera għall-aħħar diżgrazzja ta’ immigranti fil-baħar Mediterran fejn lanqas setgħu jingħaddu l-kadavri li kien hemm fl-istiva tal-vapur.  L-uniku soluzzjonijiet li qed jitressqu ‘l quddiem s’issa mhumiex mill-Ewropa iżda mill-pajjiżi membri b’mod inidividwali, jiġifieri minn Malta u l-Italja, qal Dr Muscat. Qal li ħafna minn dawn il-persuni ma jkunux iridu jiġu Malta jew l-Italja iżda d-destinazzjoni tagħhom hija l-Ewropa. Qal li għalhekk il-fruntieri tagħna mhumiex biss nazzjonali iżda anke Ewropej u għalhekk hemm bżonn ta’ politika dwar l-immigrazzjoni konkreta. Huwa wera s-sodisfazzjon tiegħu li l-President il-ġdid tal-Kummissjoni Ewropea Jean Cluade Juncker wiegħed din il-politika fejn se tkun promossa migrazzjoni legali lejn l-Ewropa, assigurazzjoni li mhux kull min irid jiġi fl-Ewropa, u ġlieda kontra l-kriminali li qed jorganizzaw dawn il-vjaġġi klandestini.